Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2341/2002 περί καθορισμού για το 2003 για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός του Συμβουλίου (ΕΚ) αριθ. 2341/2002 καθορίζει τις αλιευτικές δυνατότητες και τους συναφείς όρους για ορισμένα ιχθυαποθέματα και ομάδες ιχθυαποθεμάτων που εφαρμόζονται στα κοινοτικά ύδατα και, για τα κοινοτικά σκάφη, σε ύδατα όπου απαιτούνται περιορισμοί αλιευμάτων για το 2003. Απαιτούνται τροποποιήσεις του κανονισμού μετά από συστάσεις που εκδόθηκαν πρόσφατα από τη Διεθνή Επιτροπή Αλιείας Βαλτικής Θαλάσσης (IBSFC).

Ο κανονισμός (ΕΚ) αριθ. 2341/2002 προβλέπει την τήρηση σε κοινοτικά ύδατα και για κοινοτικά σκάφη κανόνων αλιείας και συνολικών επιτρεπόμενων αλιευμάτων (TAC) που συστάθηκαν από την IBSFC το Σεπτέμβριο του 2002. Η IBSFC, σε μία έκτακτη σύνοδό της τον Ιούνιο του 2003, θέσπισε τις ακόλουθες τροποποιήσεις στις συστάσεις της του Σεπτεμβρίου 2002:

- αύξηση των TAC για τη σαρδελόρεγγα (παπαλίνα) από 310.000 τόνους σε 341.000 τόνους.

- προσαρμογή του ελάχιστου μεγέθους ματιών των συρόμενων διχτυών χωρίς άνοιγμα εξόδου κατά την αλιεία γάδου από 140 έως 130 mm για την επίτευξη αντιστοιχίας μεταξύ του ελάχιστου μεγέθους εκφόρτωσης του γάδου και της επιλεκτικότητας των αλιευτικών εργαλείων.

- το ελάχιστο μέγεθος ματιών του ανοίγματος διαφυγής σε "σάκους τράτας τύπου Bacoma με άνω άνοιγμα" μειώθηκε από 120 mm σε 110 mm για την επίτευξη αντιστοιχίας μεταξύ του ελάχιστου μεγέθους εκφόρτωσης του γάδου και της επιλεκτικότητας των αλιευτικών εργαλείων.

Οι επιστημονικές πληροφορίες δείχνουν ότι τα συρόμενα δίχτυα χωρίς άνοιγμα διαφυγής είναι λιγότερο επιλεκτικά από τα αλιευτικά εργαλεία τύπου Bacoma. Ως εκ τούτου, η Επιτροπή αφού διαβουλεύθηκε με τα κράτη μέλη και εκπροσώπους του κλάδου της αλιείας, προτείνει την απαγόρευση στα κοινοτικά ύδατα και για κοινοτικά σκάφη της χρήσης συρόμενων αλιευτικών εργαλείων χωρίς άνοιγμα διαφυγής.

Το Συμβούλιο καλείται να εγκρίνει την παρούσα πρόταση το συντομότερο δυνατό προκειμένου να δοθεί η δυνατότητα στους αλιείς να προγραμματίσουν τις δραστηριότητές τους για την τρέχουσα αλιευτική περίοδο.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2341/2002 περί καθορισμού για το 2003 για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΟΚ) αριθ. 2371/2002, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [1], και ιδίως το άρθρο 20 παράγραφοι 1 και 4,

[1] ΕΕ L 358, 31.12.2002, σ. 59.

την πρόταση της Επιτροπής [2],

[2] ΕΕ C , , σ. .

Εκτιμώντας τα εξής :

(1) Ο κανονισμός του Συμβουλίου (ΕΚ) αριθ. 2341/2002 [3], όπως τροποποιήθηκε την τελευταία φορά με τον κανονισμό (ΕΚ) αριθ. 1091/2003 [4], καθορίζει τις αλιευτικές δυνατότητες και τους συναφείς όρους για ορισμένα ιχθυαποθέματα και ομάδες ιχθυαποθεμάτων που εφαρμόζονται σε κοινοτικά ύδατα και για κοινοτικά σκάφη, σε ύδατα όπου απαιτούνται περιορισμοί αλιευμάτων για το 2003. Απαιτούνται τροποποιήσεις του κανονισμού μετά από συστάσεις που εκδόθηκαν πρόσφατα από τη Διεθνή Επιτροπή Αλιείας Βαλτικής Θαλάσσης (IBSFC).

[3] ΕΕ L 356, 31.12.2003, σ. 12.

[4] ΕΕ L 157, 26.06.2003, σ. 1.

(2) Τον Ιούνιο του 2003, η Διεθνής Επιτροπή Αλιείας Βαλτικής Θαλάσσης (IBSFC) εξέδωσε τις ακόλουθες συστάσεις:

- τα συνολικά επιτρεπόμενα αλιεύματα (TAC) για τη σαρδελόρεγγα (παπαλίνα) στη ζώνη III b,c,d (ύδατα ΕΚ) θα πρέπει να αυξηθούν από 310.000 τόνους σε 341.000 τόνους.

- το ελάχιστο μέγεθος ματιών για συρόμενα δίχτυα χωρίς άνοιγμα διαφυγής κατά την αλιεία γάδου θα πρέπει να μειωθεί από 140 σε 130 mm από την 1η Οκτωβρίου 2003.

- το ελάχιστο μέγεθος ματιών του ανοίγματος διαφυγής σε "σάκους τράτας τύπου Bacoma με άνω άνοιγμα" θα πρέπει να μειωθεί από 120 mm σε 110 mm.

(3) Είναι αναγκαία η εφαρμογή των μέτρων αυτών από την Κοινότητα.

(4) Ωστόσο, οι επιστημονικές πληροφορίες δείχνουν ότι τα συρόμενα δίχτυα χωρίς άνοιγμα διαφυγής είναι λιγότερο επιλεκτικά από ότι τα αλιευτικά εργαλεία τύπου Bacoma. Ως εκ τούτου, είναι σκόπιμο να απαγορευθεί στα κοινοτικά ύδατα και στα κοινοτικά σκάφη η χρήση συρόμενων αλιευτικών εργαλείων χωρίς άνοιγμα διαφυγής.

(5) Ως εκ τούτου, ο κανονισμός (ΕΚ) αριθ. 2341/2002 θα πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα IA και V του κανονισμού (ΕΚ) αριθ. 2341/2002 τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

(1) Στο παράρτημα IA του κανονισμού (ΕΚ) αριθ. 2341/2002, οι καταχωρήσεις που αφορούν το είδος σαρδελόρεγγα (παπαλίνα) στις ζώνες:

III b,c,d (ύδατα ΕΚ),

III d (ύδατα Εσθονίας),

III d (ύδατα Λετονίας) και

III d (ύδατα Λιθουανίας) αντικαθίστανται από τα εξής:

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

(2) Το παράρτημα V του κανονισμού (ΕΚ) αριθ. 2341/2002 τροποποιείται ως εξής:

(α) Το στοιχείο 1.1.1 αντικαθίσταται από τα εξής:

"Χωρίς ανοίγματα διαφυγής

Απαγορεύεται η χρήση συρόμενων διχτυών χωρίς άνοιγμα διαφυγής."

(β) Το προσάρτημα 1 του παραρτήματος V τροποποιείται ως εξής:

(i) Tο τμήμα με τίτλο "Προδιαγραφές του άνω ανοίγματος διαφυγής του σάκου της τράτας "BACOMA" αντικαθίσταται από τα εξής :

"Προδιαγραφές του άνω ανοίγματος διαφυγής του σάκου της τράτας "BACOMA"

Άνοιγμα διαφυγής τετραγωνικών ματιών 110 mm, που μετρώνται ως άνοιγμα εσωτερικής διαμέτρου, σε σάκο τράτας που έχει διαστάσεις ματιών 105 mm ή περισσότερο στις τράτες, στις δανέζικες τράτες ή σε παρόμοια συρόμενα εργαλεία.

Το άνοιγμα θα πρέπει να αποτελείται από ορθογώνιο τεμάχιο δικτυώματος στο σάκο της τράτας. Το άνοιγμα δεν θα πρέπει να παρεμποδίζεται με οποιοδήποτε τρόπο είτε από τα εσωτερικά είτε από τα εξωτερικά εξαρτήματα."

(ii) Το τμήμα με τίτλο "Μέγεθος των ματιών του ανοίγματος" αντικαθίσταται από τα εξής:

"Μέγεθος των ματιών του ανοίγματος

Tα μάτια πρέπει να παρουσιάζουν ελάχιστο άνοιγμα 110 mm. Tα μάτια πρέπει να είναι τετράγωνα, δηλαδή και οι τέσσερις πλευρές του διχτυώματος του ανοίγματος πρέπει να είναι κομμένες διαγώνια (κοπή τύπου Β). το διχτύωμα πρέπει να είναι προσαρμοσμένο κατά τρόπον ώστε οι πλευρές των ματιών να είναι παράλληλες και κάθετες ως προς το μήκος του σάκου. Tο διχτύωμα πρέπει να είναι κατασκευασμένο χωρίς κόμβους με μονόινο νήμα ή το διχτύωμα πρέπει να διαθέτει παρόμοιες αποδεδειγμένες επιλεκτικές ιδιότητες. Η διάμετρος κάθε νήματος πρέπει να φθάνει τουλάχιστον τα 4,9 mm."